HR Službeni list Europske unije L 14/6

UREDBA KOMISIJE (EU) 2018/78

оd 16. siječnja 2018.

o izmjeni priloga II. i III. Uredbi (EZ) br. 396/2005 Europskog parlamenta i Vijeća u pogledu maksimalnih razina ostataka za 2-fenilfenol, bensulfuron-metil, dimetaklor i lufenuron u ili na određenim proizvodima

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (1), a posebno njezin članak 14. stavak 1. točku (a) i članak 49. stavak 2.,

budući da:

(1) Maksimalne razine ostataka (MRO-ovi) za 2-fenilfenol utvrđene su u Prilogu II. Uredbi (EZ) br. 396/2005. MRO-ovi za dimetaklor i lufenuron utvrđeni su u dijelu A Priloga III. toj uredbi. MRO-ovi za bensulfuron-metil dosad nisu bili utvrđeni.

(2) Europska agencija za sigurnost hrane, dalje u tekstu „Agencija”, dostavila je za 2-fenilfenol obrazloženo mišljenje o preispitivanju postojećih MRO-ova u skladu s člankom 12. stavkom 1. Uredbe (EZ) br. 396/2005 (2). Predložila je da se izmijeni definicija ostataka za biljne proizvode i preporučila da se snize MRO-ovi za mišićno i masno tkivo, jetra i bubrege svinja, goveda i kopitara te za mlijeko goveda i konja. Agencija je zaključila da u pogledu MRO-a za agrume određene informacije nisu dostupne i da je potrebno da upravitelji rizikom dodatno razmotre to pitanje. Budući da nema rizika za potrošače, MRO za taj proizvod trebalo bi utvrditi u Prilogu II. Uredbi (EZ) br. 396/2005 na postojećoj razini ili na razini koju odredi Agencija. U pogledu MRO-ova za kruške maksimalna razina ostataka iz Codexa sigurna je za potrošače. Stoga je primjereno utvrditi MRO za kruške na istoj razini.

(3) Agencija je za bensulfuron-metil dostavila obrazloženo mišljenje o preispitivanju postojećih MRO-ova u skladu s člankom 12. stavkom 1. Uredbe (EZ) br. 396/2005 (3). Preporučila je da se povise ili zadrže postojeći MRO-ovi.

(4) Agencija je za dimetaklor dostavila obrazloženo mišljenje o preispitivanju postojećih MRO-ova u skladu s člankom 12. stavkom 1. Uredbe (EZ) br. 396/2005 (4). Preporučila je da se povise ili zadrže postojeći MRO-ovi.

(5) Agencija je za lufenuron dostavila obrazloženo mišljenje o preispitivanju postojećih MRO-ova u skladu s člankom 12. stavkom 1. Uredbe (EZ) br. 396/2005 (5). Predložila je da se izmijeni definicija ostataka za sve proizvode i preporučila da se snize MRO-ovi za agrume, jezgričavo voće, trešnje (slatke), šljive, stolno grožđe, vinsko grožđe, smokve, kakije/japanske jabuke, kivi, krumpir, rajčice, paprike, krastavce, tikvice i soju. Za druge proizvode preporučila je da se povise ili zadrže postojeći MRO-ovi. Agencija je zaključila da u pogledu MRO-ova za marelice, breskve, jagode, male krastavce za kiseljenje, matovilac, salatu, širokolisnu endiviju, vrtne grbice te ostale klice i izdanke, baricu, rikolu, crvenu gorušicu, kulture s mladim listovima (uključujući vrste roda Brassica), jetru i bubrege svinja, goveda, ovaca, koza, konja i jetru peradi određene informacije nisu dostupne i da je potrebno da upravitelji rizikom dodatno razmotre to pitanje. Budući da nema rizika za potrošače, MRO-ove za te proizvode trebalo bi utvrditi u Prilogu II. Uredbi (EZ) br. 396/2005 na postojećoj razini ili na razini koju odredi Agencija. Ti će se MRO-ovi preispitati, a pri preispitivanju će se u obzir uzeti informacije koje budu dostupne unutar dvije godine od objave ove Uredbe.

(6) Za proizvode za koje nije odobrena upotreba predmetnog sredstva za zaštitu bilja i za koje ne postoje uvozna odstupanja ili maksimalne razine ostataka iz Codexa (CXL) MRO-ove bi trebalo utvrditi na posebnoj granici određivanja ili bi se trebala primjenjivati zadana vrijednost MRO-a utvrđena u članku 18. stavku 1. točki (b) Uredbe (EZ) br. 396/2005.

(7) Komisija je u vezi s potrebom prilagođavanja određenih granica određivanja zatražila mišljenje referentnih laboratorija Europske unije za ostatke pesticida. Ti su laboratoriji u pogledu nekoliko tvari zaključili da je zbog tehnološkog razvoja za određene proizvode potrebno utvrditi posebne granice određivanja.

(8) Na temelju obrazloženih mišljenja Agencije i uzimajući u obzir čimbenike relevantne za pitanje koje se razmatra potrebne izmjene MRO-ova ispunjavaju uvjete iz članka 14. stavka 2. Uredbe (EZ) br. 396/2005.

(9) Preko Svjetske trgovinske organizacije od trgovačkih partnera Unije zatraženo je mišljenje o novim MRO-ovima te su njihove napomene uzete u obzir.

(10) Uredbu (EZ) br. 396/2005 trebalo bi stoga na odgovarajući način izmijeniti.

(11) Kako bi se omogućilo uobičajeno stavljanje na tržište, prerada i potrošnja proizvoda, ovom Uredbom trebalo bi utvrditi prijelazne odredbe za proizvode koji su proizvedeni prije izmjene MRO-ova i za koje postoje informacije koje pokazuju da je zadržana visoka razina zaštite potrošača.

(12) Državama članicama, trećim zemljama i subjektima u poslovanju s hranom trebalo bi ostaviti razuman rok prije početka primjene izmijenjenih MRO-ova kako bi se mogli pripremiti za ispunjavanje novih uvjeta koji proizlaze iz izmjene MRO-ova.

(13) Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

DONIJELA JE OVU UREDBU:

Članak 1.

Prilozi II. i III. Uredbi (EZ) br. 396/2005 mijenjaju se u skladu s Prilogom ovoj Uredbi.

Članak 2.

Uredba (EZ) br. 396/2005 kako je glasila prije nego što je izmijenjena ovom Uredbom nastavlja se primjenjivati na proizvode koji su zakonito proizvedeni prije 8. kolovoza 2018.

Članak 3.

Ova Uredba stupa na snagu dvadesetog dana od dana objave u Službenom listu Europske unije.

Primjenjuje se od 8. kolovoza 2018.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 16. siječnja 2018. Za Komisiju Predsjednik Jean-Claude JUNCKER

(1) SL L 70, 16.3.2005., str. 1.

(2) Europska agencija za sigurnost hrane; Reasoned opinion on the review of the existing maximum residue levels for 2-phenylphenol according to Article 12 of Regulation (EC) No 396/2005 (Obrazloženo mišljenje o preispitivanju postojećih maksimalnih razina ostataka za 2-fenilfenol u skladu s člankom 12. Uredbe (EZ) br. 396/2005). EFSA Journal 2017.;15(1):4696.

(3) Europska agencija za sigurnost hrane; Reasoned opinion on the review of the existing maximum residue levels for bensulfuron-methyl according to Article 12 of Regulation (EC) No 396/2005 (Obrazloženo mišljenje o preispitivanju postojećih maksimalnih razina ostataka za bensulfuron-metil u skladu s člankom 12. Uredbe (EZ) br. 396/2005). EFSA Journal 2016.;14(10):4596.

(4) Europska agencija za sigurnost hrane; Reasoned opinion on the review of the existing maximum residue levels for bensulfuron-methyl according to Article 12 of Regulation (EC) No 396/2005 (Obrazloženo mišljenje o preispitivanju postojećih maksimalnih razina ostataka za bensulfuron-metil u skladu s člankom 12. Uredbe (EZ) br. 396/2005). EFSA Journal 2016.;14(11):4632.

(5) Europska agencija za sigurnost hrane; Reasoned opinion on the review of the existing maximum residue levels for bensulfuron-methyl according to Article 12 of Regulation (EC) No 396/2005 (Obrazloženo mišljenje o preispitivanju postojećih maksimalnih razina ostataka za bensulfuron-metil u skladu s člankom 12. Uredbe (EZ) br. 396/2005). EFSA Journal 2017.;15(1):4652.